钦定古今图书集成/明伦汇编/官常典/第457卷 > 吕岱
## 钦定古今图书集成/明伦汇编/官常典/第457卷 > 吕岱

按《吴志》本传：“岱字定公，广陵海陵人也。为郡县吏，避
乱南渡。孙权统事，岱诣幕府，出守吴丞。权亲断诸县
仓库及囚系，长丞皆见岱处法应问，甚称权意。召署
录事，出补馀姚长。召募精健，得千馀人。会稽东冶五
县贼吕合、秦狼等为乱，权以岱为督军校尉，与将军
蒋钦等将兵讨之。遂禽合、狼，五县平定，拜昭信中郎”
将。建安二十年，督孙茂等十将从取长沙三郡。又安
成、攸、永新、茶陵四县吏共入阴山城，合众拒岱。岱攻
围即降，三郡克定。权留岱镇长沙。安成长吴砀及中
郎将袁龙等首尾关羽，复为反乱。砀据攸县，龙在醴
陵。权遣横江将军鲁肃攻攸，砀得突走。岱攻醴陵，遂
禽斩龙。迁庐陵太守。延康元年，代步骘为交州刺史。
到州，高凉贼帅钱博乞降，岱因承制以博为高凉西
郡都尉。又郁林夷贼攻围郡县，岱讨破之。是时桂阳、
浈阳贼王金合众于南海界上，首乱为害，权又诏岱
讨之，生缚金，传送诣都，斩首获生凡万馀人。迁安南
将军，假节，封都乡侯，交阯太守。士燮卒，权以燮子徽
为安远将军，领九真太守，以校尉陈时代燮。岱表分
海南三郡为交州，以将军戴良为刺史，海东四郡为
广州。岱自为刺史，遣良与时南入，而徽不承命，举兵
戍海口以拒良等。岱于是上疏请讨徽罪，督兵三千
人，晨夜浮海。或谓岱曰：“徽藉累世之恩，为一州所附，
未易轻也。”岱曰：“今徽虽怀逆计，未虞吾之卒至。若我
潜军轻举，掩其无备，破之必也。稽留不速，使得生心，
婴城固守，七郡百蛮，云合响应，虽有智者，谁能图之！”
遂行过合浦，与良俱进。徽闻岱至，果大震怖，不知所
出，即率兄弟六人肉袒迎岱，岱皆斩送其首。徽大将
甘醴、桓治等率吏民攻岱，岱奋击，大破之，进封番禺
侯，于是除广州复为交州如故。岱既定交州，复进讨
九真，斩获以万数。又遣从事南宣国化暨徼外扶南林邑、堂明诸王，各遣使奉贡。权嘉其功，进拜镇南将
军。黄龙三年，以南土清定，召岱还屯长沙沤口。会武
陵蛮夷蠢动，岱与太常潘濬共讨定之。嘉禾三年，权
令岱领潘璋士众屯陆口，后徙蒲圻。四年，庐陵贼李
桓路合会稽，东冶贼随春、南海贼罗厉等，一时并起。
权复诏岱督刘纂、唐咨等分部讨击，春即时首降。岱
拜春偏将军，使领其众，遂为列将。桓厉等皆见斩获，
传首诣都。权诏岱曰：“厉负险作乱，自致枭首。桓凶狡
反复，已降复叛，前后讨伐，历年不禽。非君规略，谁能
枭之！忠武之节，于是益著。元恶既除，大小震慑，其馀
细类，埽地族矣。自今已去，国家永无南顾之虞，三郡
晏然，无怵惕之惊。又得恶民以供贼役，重用叹息。赏
不逾月，国之常典，制度所宜，君其裁之。”潘濬卒，岱代
濬领荆州文书，与陆逊并在武昌，故督蒲圻。顷之，廖
式作乱，攻围城邑，零陵、苍梧、郁林诸郡骚扰。岱自表
辄行，星夜兼路。权遣使追拜岱交州牧，及遣诸将唐
咨等骆驿相继攻讨，一年破之，斩式。及遣诸所伪署
临贺太守费杨等，并其支党。郡县悉平，复还武昌，时
年已八十。然体素精勤，躬亲王事。奋威将军张承与
《岱书》曰：“昔旦、奭、翼、周，《二南》作歌，今则足下与陆子也。”
忠勤相先，劳谦相让，功以权成，化与道合，君子叹其
德，小人悦其美。加以文书鞅掌，“宾客终日，罢不舍事，
劳不言倦。又知上马辄自超乘，不由跨蹑。如此，足下
过廉颇也，何其事事快也！《周易》有之：‘礼言恭，德言盛’。
足下何其尽此美邪！”及陆逊卒，诸葛恪代逊权乃分
武昌为两部，岱督右部，自武昌上至蒲圻，迁上大将
军，拜子凯副军校尉，监兵蒲圻。孙亮即位，拜大司马。
岱清身奉公，所在可述。初在交州，历年不饷家，妻子
饥乏。权闻之叹息，以让群臣曰：“吕岱出身万里，为国
勤事，家门内困，而孤不早知。股肱耳目，其责安在？”于
是加赐钱米布绢，岁有常限。始，岱亲近吴郡徐原，慷
慨有才志。岱知其可成，赐巾褠，与共言论。后遂荐拔，
官至侍御史。原性忠壮，好直言，岱时有得失，原辄谏
诤，又公论之。人或以告岱，岱叹曰：“是我所以贵德渊
者也。”及原死，岱哭之甚哀，曰：“德渊，吕岱之益友，今不
幸，岱复于何闻过！”谈者美之。太平元年，年九十六卒。
子凯嗣。遗令殡以素棺，疏巾布褠。葬送之制，务从约
俭。凯皆奉行之。